Covid-19: Ramaphosa praat vanaand virtueel met gemeenskappePres. Cyril Ramaphosa (17 Junie 2020) (Foto: Elmond Jiyane/GCIS) Pres. Cyril Ramaphosa sal na verwagting Woensdag vroegaand met gemeenskappe deur middel van ŉ virtuele presidensiële Imbizo oor Covid-19 praat. Die presidensiële Imbizo het ten doel om ŉ platform te skep vir openbare deelname waar gemeenskappe direk met die regering kan kommunikeer oor uitdagings waarmee hulle worstel. Khusela Diko, Ramaphosa se woordvoerder, het in ŉ verklaring gesê gemeenskappe sal deur middel van meer as 80 gemeenskapsradiostasies, verskeie TV-kanale en sosiale media aan die gesprek met Ramaphosa kan deelneem. Die presidensiële Imbizo vind omstreeks 18:00 plaas. Vrae rakende die nuwe koronavirus kan deur middel van die tolvrye nommer 0800 142 446 aan die president gerig word. Sosialemediagebruikers kan ook vrae rig deur die hutsmerk #PresidentialImbizo te gebruik.